রাহুলের মিথ্যে ভারতের ভাবমূর্তি ক্ষুণ্ণ করে: জয়শঙ্কর

নয়াদিল্লি: ডোনাল্ড ট্রাম্পের (Donald Trump) শপথগ্রহণ অনুষ্ঠানে যাননি প্রধানমন্ত্রী নরেন্দ্র মোদি (PM Narendra Modi)। ভারতের প্রতিনিধি হিসেবে উপস্থিত ছিলেন বিদেশমন্ত্রী এস জয়শঙ্কর (S Jaishankar)। আজ লোকসভায় বিরোধী দলনেতা রাহুল গান্ধী (Rahul Gandhi) বলেন, মোদিকে যাতে আমন্ত্রণ জানানো হয় তা নিশ্চিত করতেই জয়শঙ্করকে পাঠিয়েছিল ভারত সরকার। কংগ্রেস নেতার এই মন্তব্যের পাল্টা দিলেন বিদেশমন্ত্রী। তিনি বললেন, বিদেশে ভারতের ভাবমূর্তি ক্ষুণ্ণ করে রাহুলের মিথ্যে।

সোমবার জয়শঙ্কর বলেন, “বিরোধী দলনেতা ইচ্ছে করে ডিসেম্বর ২০২৪-এ আমার ইউএস সফর নিয়ে মিথ্যে বলেছেন। বাইডেন প্রশাসনের এনএসএ-র সেক্রেটারি অফ স্টেটের সঙ্গে সাক্ষাৎ করতে গিয়েছিলাম। কনসাল জেনারেলদের একটি জমায়েতে চেয়ারও করেছি, এছাড়া পরবর্তী এনএসএ পদাধিকারী আমার সঙ্গে দেখা করেন।”

আরও পড়ুন: মহাকুম্ভের জল বিষাক্ত, পদপিষ্টের দেহগুলি ফেলা হয়েছে’, অভিযোগ জয়া বচ্চনের

বিদেশমন্ত্রী আরও বলেন, “সফরের কোনও পর্যায়েই প্রধানমন্ত্রী মোদির আমন্ত্রণ আলোচনা হয়নি। এটা সাধারণ জ্ঞান যে আমাদের প্রধানমন্ত্রী এরকম ইভেন্টে যোগ দেন না। বাস্তবে ভারত এসব ক্ষেত্রে বিশেষ দূত প্রেরণ করে। রাহুল গান্ধী সম্ভবত রাজনীতির স্বার্থে মিথ্যে বলছেন কিন্তু এগুলো বিদেশে ভারতের ভাবমূর্তি ক্ষতিগ্রস্ত করছে।”

এদিকে সোমবার সংসদে রাহুল গান্ধীর এই মন্তব্যের বিরোধিতা করেছেন কেন্দ্রীয় মন্ত্রী কিরেন রিজিজু (Kiren Rijiju)। তিনি বলেন, “বিরোধী দলনেতা এমন গুরুতর, অপ্রমাণিত মন্তব্য করতে পারেন না। এটা দুই দেশের সম্পর্কের ব্যাপার। আমাদের প্রধানমন্ত্রীর আমন্ত্রণ নিয়ে যাচাই না করা মন্তব্য করছেন তিনি। এর দায় তাঁকে নিতে হবে। যদি বিরোধী দলনেতার কাছে তথ্য থাকে তাহলে তাঁকে বলতেই হবে যে বিদেশমন্ত্রীর সফর নিয়ে সেই তথ্য তাঁকে কে দিয়েছে।”