বকেয়া মেটাতে হবে! কেন্দ্রের বিরুদ্ধে পার্লামেন্টে প্রতিবাদ তৃণমূলের

নয়াদিল্লি: রাজ্যের বিভিন্ন প্রকল্পের টাকা আটকে রেখেছে কেন্দ্র – পশ্চিমবঙ্গের রাজ্য সরকার এই অভিযোগ বহুদিন ধরে তুলে আসছে। এবার এই ইস্যুতে কেন্দ্রের বিরুদ্ধে প্রতিবাদে (Protest) নামলেন রাজ্যের সাংসদরা। বৃহস্পতিবার শীতকালীন অধিবেশনের মাঝে সংসদে (Parliament) বিক্ষোভ দেখান তৃণমূল (TMC) সাংসদরা। বিভিন্ন প্ল্যাকার্ড হাতে নিয়ে বিজয় চক থেকে মকরদ্বার পর্যন্ত মিছিল করেন শতাব্দী রায়, কাকলি ঘোষদস্তিদার, সুস্মিতা দেব, জুন মালিয়ারা। মিছিল শেষে তাঁরা সংসদ চত্বরে ঢুকে মোদি সরকারের বিরুদ্ধে স্লোগান দিতে থাকেন।

একশ দিনের কাজ (মনরেগা), আবাস যোজনা, জলজীবন মিশন-সহ একাধিক প্রকল্পে বাংলার প্রায় ২ লক্ষ কোটি টাকা আটকে রেখেছে কেন্দ্র- এই অভিযোগকে সামনে রেখে প্রতিবাদে সরব হন তৃণমূল সাংসদরা। এদিকে প্রায় একই সময়ে মকরদ্বারে ইন্ডিয়া জোটের নেতারাও পৃথকভাবে অবস্থান-বিক্ষোভে সামিল হন। দিল্লির ভয়াবহ বায়ুদূষণ নিয়ে সেদিন সরব হয়েছিলেন তাঁরা।

আরও পড়ুন: সাসপেন্ড হুমায়ুন কবীর, কী জানাল তৃণমূল?

কাকলি ঘোষদস্তিদারের কথায়, “কেন্দ্রের ৬৪টি দল বাংলায় এসে পর্যালোচনা করেছে। আমরা সব হিসাব দিয়েছি, তাঁরা সন্তুষ্টও হয়েছেন। তবু গায়ের জোরে বকেয়া আটকে রাখা হচ্ছে। এটা স্পষ্ট রাজনৈতিক প্রতিহিংসা ছাড়া কিছুই নয়।”

এর আগে মঙ্গলবার নবান্নে মুখ্যমন্ত্রী মমতা বন্দ্যোপাধ্যায় (Mamata Banerjee) অভিযোগ করেন, কেন্দ্র ইচ্ছাকৃতভাবে রাজ্যের উন্নয়নমূলক প্রকল্পে বরাদ্দ অর্থ আটকে রেখেছে। জিএসটি বাবদ পাওনা থেকে শুরু করে মনরেগা, আবাস যোজনা—সব মিলিয়ে প্রায় ২ লক্ষ কোটি টাকা বকেয়া রয়েছে বলে দাবি করেন তিনি। কেন্দ্রের ‘বঞ্চনার রাজনীতি’ নিয়ে ক্ষোভ উগরে দেন মুখ্যমন্ত্রী।